
Zsidó táncmesterek Pécsett a 19. században

Dolgozatomban három olyan pécsi zsidó táncmester életét és munkásságát mutatom be, akik a 19. században kezdték meg működésüket. Írásom – mely szakdolgozati témám is - átfogó kutatásaim részeredményeinek közlése, melyben a táncmesterek polgári kultúrában betöltött szerepét és annak változásait mutatom be a reformkortól a dualizmus végéig. A 20. századba is átnyúló életpályákkal kapcsolatban a táncmesterség társadalmi kontextusára fordítottam nagyobb figyelmet: a kulturális és társadalmi kereteket felölelő táncéletre, az ebben betöltött szerepükre, a polgári életbe történt integrálódásuk stratégiáira, a változásokhoz való alkalmazkodásukra, és a praxisukból kiolvasható modernizációs törekvéseikre.
Az európai zsidóság számára a vegyes nemű táncok az emancipáció, az akkulturáció és a modernitás szimbólumaként nem csak az integrálódás szándékát jelezték, de kapcsolódási pontot is jelentettek a nem zsidó polgársághoz. Táncmestereink polgári életbe történő integrálódását mindezek mellett a nemzeti mozgalmakhoz és a modern polgári értékrendekhez való kapcsolódásuk segítette. Speciális ismereteik és kiegészítő gazdasági tevékenységük révén széles kapcsolatrendszert tudtak kiépíteni. Modernizációs törekvéseikkel jelentős szerepet játszottak Pécs kulturális életében és annak változásaiban.
Életük, munkásságuk, a zenei- és táncműveltségben játszott szerepük megismerése nem csak a helytörténeti, de a tánctörténeti kutatások szempontjából is fontos törekvés.



